ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2243/96 υποβολή: Jessica Larive (ELDR) και Doeke Eisma (ELDR) προς την Επιτροπή (9 Αυγούστου 1996)

Θέμα: Μεταφορά πιθήκων από τη Sabena και την Air France για ερευνητικούς λόγους

Δεδομένου του γεγονότος ότι οι αεροπορικές εταιρίες Sabena και Air France εξακολουθούν να μεταφέρουν κάτω από απαράδεκτες συνθήκες άγριους πιθήκους που προορίζονται για τα ευρωπαϊκά εργαστήρια ερευνών, δεδομένου του γεγονότος ότι 80% των ζώων πεθαίνουν πριν να φτάσουν στον τελικό προορισμό τους,

1. Ποιά μέτρα σκοπεύει να πάρει η Επιτροπή για να απαγορεύσει τη μεταφορά των πιθήκων προς την Ευρώπη, έτσι ώστε να αντιμετωπιστεί το πραγματικό πρόβλημα, που είναι αυτό της αιχμαλωσίας άγριων πιθήκων για ερευνητικούς λόγους;

2. Ποιές προτάσεις σκοπεύει η Επιτροπή να παρουσιάσει για να βελτιώσει, γενικά, τη μεταφορά των ζώων;

Κοινή απάντηση του κ. Bjerregaard εξ ονόματος της Επιτροπής στις γραπτές ερωτήσεις E-2174/96 και E-2243/96 (13 Σεπτεμβρίου 1996)

Η εισαγωγή πιθήκων και η μεταφορά τους στην Κοινότητα από αεροπορικές εταιρείες είναι νόμιμη δραστηριότητα. Υπάρχουν τρέχουσες ανάγκες για πιθήκους, οι οποίες κρίνονται ως βασικές από τις κατάλληλες αρχές και οι οποίες δεν δύνανται να εξυπηρετηθούν από την προσφορά και χρησιμοποίηση ζώων που είναι ήδη διαθέσιμα στην Κοινότητα.

Εάν απαγορευθεί η μεταφορά των ζώων αυτών αεροπορικώς, ενώ θα επιτρέπεται ακόμη η εισαγωγή τους στην Κοινότητα, το αποτέλεσμα θα είναι να αυξηθεί κατά πολύ η ταλαιπωρία τους, διότι τα ζώα θα μεταφέρονται αεροπορικώς σε τρίτες χώρες και κατόπιν θα εισάγονται στην Κοινότητα δια ξηράς ή δια θαλάσσης. Αυτό θα καταλήξει σε πολύ μακρύτερα ταξίδια και μεγαλύτερη ταλαιπωρία τους.Πράγματι, αυτό ήδη συμβαίνει, αφού πολλές αεροπορικές εταιρείες έχουν υποχωρήσει κατόπιν πιέσεων και έχουν σταματήσει να μεταφέρουν πιθήκους.

Δεν είναι δυνατόν να αντιμετωπισθούν τμηματικά οι αναμφίβολες δυσκολίες που είναι συνυφασμένες με τη χρήση πιθήκων ως ζώων εργαστηρίου. Ως εκ τούτου, η Επιτροπή αναπτύσσει μια συνολική στρατηγική, βάσει της οποίας θα:

α. απαιτείται πολύ ισχυρότερη αιτιολόγηση για τη χρησιμοποίηση πιθήκων σε εργαστήρια, ως ένας τρόπος για τη μείωση των απαιτουμένων αριθμών,

β. βελτιωθεί η επικοινωνία όσον αφορά τη διαθεσιμότητα ζώων που ευρίσκονται ήδη στα κράτη μέλη, ως ένας τρόπος για να μειωθεί η ανάγκη να εισάγονται από το εξωτερικό,

γ. ενθαρρύνεται, όπου είναι δυνατόν, η διάθεση ζώων που έχουν εκτραφεί για το σκοπό αυτόν στην Κοινότητα, για να εξυπηρετούνται γνήσιες ανάγκες.

Η στρατηγική αυτή θα πρέπει να συνδυάζεται με αποφασιστικότητα από πλευράς όλων των ενδιαφερομένων να επιδιώξουν προοδευτική μείωση της ανάγκης για πιθήκους που πρόκειται να χρησιμοποιηθούν ως ζώα εργαστηρίου, ενώ ο απώτερος σκοπός είναι η εξάλειψη οποιασδήποτε τέτοιας ανάγκης.

Τα ζητήματα αυτά θα εξετασθούν σε μια διάσκεψη που πρόκειται να οργανωθεί από την Επιτροπή κατά τις αρχές του 1997, στην οποία θα συζητηθεί η κοινοτική πολιτική μείωσης κατά 50% της χρησιμοποίησης ζώων για πειραματικούς και άλλους επιστημονικούς σκοπούς έως το έτος 2000.
ΓΡΑΠΤΗ ΕΡΩΤΗΣΗ E-2578/96 υποβολή: Amedeo Amadeo (NI) προς την Επιτροπή (11 Οκτωβρίου 1996)

Θέμα: Δημόσια υγεία

Η έγκριση του προγράμματος «Παρακολούθηση της δημόσιας υγείας» προβλέπει τη δημιουργία δικτύου συλλογής και μετάδοσης στοιχείων και υγειονομικών δεικτών, με τη χρησιμοποίηση ιδίως, των δυνατοτήτων που παρέχει η τηλεματική και η αυξημένη ικανότητα ανάλυσης υγειονομικών δεδομένων και εκπόνησης εκθέσεων, μελετών και άλλων σχετικών ενημερωτικών ντοκουμέντων. Η επεξεργασία του συστήματος αυτού στηρίζεται στις ακόλουθες αρχές: την έγκαιρη συγκέντρωση στοιχείων και υγειονομικών δεικτών στην Ευρώπη, όπως αυτά που διαθέτουν τα κράτη μέλη και οι διεθνείς οργανισμοί, καθώς και τη μέγιστη δυνατή ελαστικότητα, ώστε να εξασφαλίζεται η προσαρμογή του συστήματος και η προώθηση της συγκρισιμότητας των στοιχείων και της προοδευτικής εναρμόνισής τους.

Υπό το πρίσμα αυτό, δεν θεωρεί η Ευρωπαϊκή Επιτροπή ότι είναι ιδιαιτέρως σημαντικό, η εμπειρία που διαθέτουν τα κράτη μέλη και οι κοινοτικές επιτροπές οι οποίες ασχολούνται με στατιστικές σχετικά με την υγεία και την ασφάλεια, να χρησιμοποιηθεί κατά την προπαρασκευαστική φάση της επιλογής «χώρων», και «τμημάτων» για τους δείκτες; Ιδιαίτερα δεν θεωρεί σημαντικό να ζητήσει τη γνώμη της Συμβουλευτικής Επιτροπής για την Ασφάλεια την Υγιεινή και την Προστασία της Υγείας στο τόπο εργασίας;

Ζητείται επίσης το παράρτημα Α να συνοδεύει την πρόταση, ώστε η τελευταία να περιλαμβάνει στοιχεία σχετικά με τους χώρους των δεικτών.

Απάντηση του κ. Flynn εξ ονόματος της Επιτροπής (6 Νοεμβρίου 1996)

Η Επιτροπή θεωρεί σημαντικό να χρησιμοποιηθεί η εμπειρία που διατίθεται στα κράτη μέλη και στους κοινοτικούς φορείς όσον αφορά την υγεία και την ασφάλεια. Προς το σκοπό αυτό συμπεριελήφθη μια νέα αιτιολογική σκέψη στην αιτιολογική έκθεση της τροποιημένης πρότασης απόφασης για έγκριση προγράμματος για την παρακολούθηση της υγείας ((COM(96)222 τελικό. )). Επιπλέον, όπως αναφέρεται στην παράγραφο 94 της ανακοίνωσης σχετικά με ένα πρόγραμμα κοινοτικής δράσης για την παρακολούθηση της υγείας στο πλαίσιο της δράσης στον τομέα της δημόσιας υγείας ((COM(95)449 τελικό. )), η Επιτροπή προτίθεται να συμβουλεύεται, εφόσον είναι απαραίτητο, τις σχετικές επιτροπές, συμπεριλαμβανομένης της συμβουλευτικής επιτροπής για την ασφάλεια, την υγιεινή και την προστασία της υγείας κατά την εργασία.

Το παράρτημα Α της ανακοίνωσης επισυνάφθηκε ως παράρτημα ΙΙ της τροποποιημένης πρότασης, όπως συνιστά το αξιότιμο μέλος του Κοινοβουλίου.
ΓΡΑΠΤΗ ΕΡΩΤΗΣΗ P-2094/96 υποβολή: Niels Sindal (PSE) προς την Επιτροπή (16 Iουλίου 1996)

Θέμα: Οδικές μεταφορές

Ορισμένοι μεταφορείς αποτάνθηκαν σ' εμάς, ανωνύμως, ευελπιστώντας ότι θα τους παράσχουμε τη βοήθειά μας επί των ζητημάτων που τους απασχολούν.

Η κατάσταση των οδικών μεταφορών εντός της ΕΕ διέπεται από δική της νομοθεσία, των νόμων της ζούγκλας, όπου ο καθείς δρα αυθαίρετα αψηφώντας παντελώς τους νόμους. Αυτή η στρέβλωση του ανταγωνισμού αναγκάζει τους μεταφορείς και τους οδηγούς να οδηγούν κατά τρόπο παράνομο. Η εναλλακτική λύση ειναι η ανεργία.

Τι προτίθεται να κάνει η Επιτροπή προκειμένου να επιβάλει την τήρηση των διατάξεων περί χρόνου ανάπαυσης;

Στην απάντησή της σε προηγούμενη ερώτησή μου (Ε-1417/95) ((ΕΕ C 270 της 16.10.1995, σελ. 25 )) η Επιτροπή παρουσιάζεται σύμφωνη σε ό,τι αφορά τον προβληματισμό μου.

Προτίθεται η Επιτροπή, στη σύσκεψη του Συμβουλίου στη 19-20 Ιουνίου 1995, να υποβάλει αναθεωρημένη πρόταση Οδηγίας προς το Συμβούλιο σχετικά με τους μηχανισμούς ελέγχου στον τομέα των οδικών μεταφορών;

Απάντηση του κ. Kinnock εξ ονόματος της Επιτροπής (13 Σεπτεμβρίου 1996)

Η Επιτροπή συμφωνεί ότι πρέπει να βελτιωθεί η συμμόρφωση προς τους κοινοτικούς κανόνες σχετικά με το χρόνο οδήγησης και τον χρόνο ανάπαυσης των οδηγών και κρίνει ότι αυτό θα μπορούσε να διευκολυνθεί εάν αναβαθμισθούν και καταστούν ομοιογενέστερα τα εθνικά συστήματα ελέγχου σε ολόκληρη την Κοινότητα. Επιδιώκοντας αυτόν τον σκοπό, η Επιτροπή συναντήθηκε με εθνικούς εμπειρογνώμονες των κρατών μελών τον Οκτώβριο του 1995 και, ως συνέχεια της συνεδρίασης αυτής, ευρίσκονται υπό εξέλιξη πρωτοβουλίες με σκοπό να επιτευχθεί πλέον ομοιόμορφη εφαρμογή, και ερμηνεία των κοινωνικών κανόνων μεταξύ και εντός των κρατών μελών.

Η πρόταση της Επιτροπής, στην οποία αναφέρεται το Αξιότιμο Μέλος ((ΕΕ αριθ. C 243, της 31.12.1994. )), όπως τροποποιήθηκε μετά την πρώτη ανάγνωση του Κοινοβουλίου ((ΕΕ αριθ. C 25, της 31.1.1994. )), προβλέπει την εισαγωγή νέας γενιάς ταχογράφων. Το κύριο στοιχείο είναι η εισαγωγή της ευφυούς κάρτας του οδηγού, στην οποία θα καταγράφονται τα βασικά δεδομένα για την αποτελεσματική εφαρμογή του κανονισμού 3820/85 ((ΕΕ αριθ. L 370, της 31.12.1985. )) σχετικά με το ωράριο των οδηγών.

Η Επιτροπή συμφωνεί με το Αξιότιμο Μέλος ότι χρειάζεται επειγόντως βελτίωση του εξοπλισμού και θα συνεχίσει να πιέζει το Συμβούλιο ώστε να εκδοθεί σύντομα κοινή θέση.
ΓΡΑΠΤΗ ΕΡΩΤΗΣΗ αριθ. 698/96 του Peter TRUSCOTT προς το Συμβούλιο. Χρηματοδότηση του κ. Emerson και του TACIS



Επίσημη Εφημερίδα αριθ. C 011 της 13/01/1997 σ. 0001



ΓΡΑΠΤΗ ΕΡΩΤΗΣΗ E-0698/96 υποβολή: Peter Truscott (PSE) προς το (27 Μαρτίου 1996) Θέμα: Χρηματοδότηση του κ. Emerson και του TACIS Μπορεί το Συμβούλιο να σχολιάσει τις πιθανές επιπτώσεις της υπόθεσης Michael Emerson επί του κύρους της Ευρωπαϊκής Ένωσης στη Ρωσική Ομοσπονδία, και μεταξύ των άλλων υποστηρικτών της δημοκρατικής και οικονομικής μεταρρύθμισης στη Ρωσία; Απάντηση (19 Νοεμβρίου 1996) Το Συμβούλιο δεν διαθέτει πληροφορίες που θα οδηγούσαν σε συμπέρασμα ότι η υπόθεση στην οποία αναφέρεται ο αξιότιμος κ. βουλευτής θα μπορούσε να θίξει το γόητρο της Ευρωπαϊκής Ένωσης, στην Ομοσπονδία της Ρωσίας.
ΓΡΑΠΤΗ ΕΡΩΤΗΣΗ E-2576/96 υποβολή: Amedeo Amadeo (NI) προς την Επιτροπή (11 Οκτωβρίου 1996)

Θέμα: Δημόσια υγεία

Σχετικά με την πρόταση απόφασης του Ευρωπαϊκού Κοινοβουλίου και του Συμβουλίου που αφορά την έγκριση κοινοτικού προγράμματος δράσης για την παρακολούθηση της υγείας στο πλαίσιο της δράσης στον τομέα της υγείας (COM(95)449 ((EE C 338 της 16.12.1995, σελ. 4 )) εφιστάται η προσοχή της Ευρωπαϊκής Επιτροπής στη σπουδαιότητα των πιστώσεων που προορίζονται για το πρόγραμμα.

Ερωτάται η Επιτροπή εάν συμφωνεί ότι τα κονδύλια που προορίζονται για τη συλλογή και τη διάδοση στοιχείων είναι ιδιαιτέρως γλίσχρα, εάν ληφθεί υπόψη η σημασία του ζητήματος για τις πολιτικές στο χώρο της υγείας των κρατών μελών και της Ευρωπαϊκής Ένωσης και, τέλος, λόγω της θεμελιώδους σημασίας του προγράμματος, αν είναι δυνατόν να αυξηθούν οι εν λόγω πιστώσεις.

Απάντηση του κ. Flynn εξ ονόματος της Επιτροπής (5 Νοεμβρίου 1996)

Η Επιτροπή συμμερίζεται τις απόψεις του αξιότιμου μέλους σχετικά με τη σημασία του προτεινόμενου προγράμματος για την καταγραφή στοιχείων υγείας. Η Επιτροπή στις προτάσεις της για το συνολικό φάκελο των μελλοντικών δεσμεύσεων σε σχέση με αυτό το πρόγραμμα, όφειλε να υπογραμμίσει τη σωστή ισορροπία μεταξύ των υφιστάμενων ορίων και των βραχυπρόθεσμων και μεσοπρόθεσμων προοπτικών σε σχέση με τις δαπάνες βάσει του τίτλου 3 και τις ελάχιστες απαιτήσεις για την ανάπτυξη συστήματος καταγραφής στοιχείων υγείας στην Κοινότητα. Κατά συνέπεια, οι προτεινόμενες από το πρόγραμμα ενέργειες έχουν σχεδιαστεί κατά τρόπο που να επιτρέπουν την εντατικοποίηση των σχετικών ενεργειών ώστε οι μελλοντικές εξελίξεις να επιτρέψουν αύξηση στη διάθεση κεφαλαίων κατά τη διάρκεια της ετήσιας διαδικασίας προϋπολογισμού.
ΓΡΑΠΤΗ ΕΡΩΤΗΣΗ E-2085/96 υποβολή: Glyn Ford (PSE) προς την Επιτροπή (26 Iουλίου 1996)

Θέμα: Ελεύθερη κυκλοφορία

Η δέσμευση για την εξασφάλιση ελεύθερης κυκλοφορίας στους πολίτες των κρατών μελών της Ένωσης υποθέτω ότι είχε την έννοια της κάλυψης όλων των πολιτών στους οποίους περιλαμβάνονται και τυφλοί.

Τι μέτρα προτίθεται να λάβει η Επιτροπή κατά της βρετανικής κυβέρνησης που αρνείται στους τυφλούς να παίρνουν τυφλά σκυλιά στο Ηνωμένο Βασίλειο όταν ταξιδεύουν; Αυτό αποτελεί κατ'ουσίαν περιορισμό στην ελεύθερη κυκλοφορία.

Απάντηση του κ. Fischler εξ ονόματος της Επιτροπής (3 Οκτωβρίου 1996)

Η δέσμευση για την εξασφάλιση της ελεύθερης κυκλοφορίας των πολιτών στην Ευρωπαϊκή Ένωση εφαρμόζεται βεβαίως και για τυφλούς. Ο περιορισμός της κυκλοφορίας στην περίπτωση αυτή δεν στρέφεται κατά των τυφλών, αλλά μάλλον κατά των σκυλιών-οδηγών που τους συνοδεύουν που υπόκεινται επί του παρόντος στους βρετανικούς κανονισμούς κατά της λύσσας.

Ένας αριθμός πρωτοβουλιών έχουν ήδη ληφθεί, συμπεριλαμβανομένης της κοινοτικής χρηματοδότησης του σχεδίου εξάλειψης της λύσσας, το οποίο προχωρεί ικανοποιητικά και ένα εναλλακτικό σύστημα καραντίνας συμφωνήθηκε για την είσοδο σκυλιών και γατών εμπορίου στο Ηνωμένο Βασίλειο. Η Επιτροπή έχει δεσμευθεί να παρουσιάσει κατάλληλες προτάσεις για τα συνοδευόμενα σκυλιά και γάτες σε κατάλληλο χρόνο.
ΓΡΑΠΤΗ ΕΡΩΤΗΣΗ E-1841/96 υποβολή: Raphaλl Chanterie (PPE) προς την Επιτροπή (5 Iουλίου 1996)

Θέμα: Δημοσιονομική θέση Β3-4104

Μπορεί να ανακοινώσει η Επιτροπή ποιά προγράμματα χρηματοδοτήθηκαν από τη δημοσιονομική θέση Β3-4104 «Ενέργειες υπέρ των ηλικιωμένων» το 1995;

Απάντηση του κ. Flynn εξ ονόματος της Επιτροπής (5 Σεπτεμβρίου 1996)

Βασιζόμενη στις διατάξεις της αρχής του προϋπολογισμού, η Επιτροπή συνέχισε να προωθεί τον τελευταίο χρόνο ενέργειες σε ευρωπαϊκό επίπεδο οι οποίες ευνοούν την ηλικιωμένη γενεά και προωθούν την αλληλεγύη μεταξύ των γενεών. Ο κύριος στόχος είναι η προώθηση της μεταφοράς καλών πρακτικών στον τομέα των ηλικιωμένων ατόμων σε ολόκληρη την Κοινότητα. Κατάλογος ενεργειών που υποστηρίζει αυτή η γραμμή προϋπολογισμού αποστέλλεται απευθείας στον αξιότιμο βουλευτή και στη Γραμματεία του Κοινοβουλίου.
ΓΡΑΠΤΗ ΕΡΩΤΗΣΗ E-2147/96 υποβολή: Richard Howitt (PSE) προς την Επιτροπή (2 Αυγούστου 1996)

Θέμα: Το πρόγραμμα του Άρθρου 10

Θα μπορούσε μήπως η Επιτροπή να αναφέρει πόσες αιτήσεις έλαβε στο πλαίσιο του προγράμματος του Άρθρου 10 1994-99 σύμφωνα με το αριθμό των εταίρων σε κάθε κράτος μέλος της Ευρωπαϊκής Ένωσης;

Ποιά μέτρα ελήφθησαν συγκεκριμένα προκειμένου να διασφαλισθεί η ισότιμη συμμετοχή εκ μέρους τοπικών και περιφερειακών αρχών στα νέα κράτη μέλη, τη Φινλανδία, τη Σουηδία και την Αυστρία;

Απάντηση της κ. Wulf-Mathies εξ ονόματος της Επιτροπής (19 Σεπτεμβρίου 1996)

Στα πλαίσια του υποπρογράμματος καινοτόμων ενεργειών του άρθρου 10 του κανονισμού που αφορά το Ευρωπαϊκό Ταμείο Περιφερειακής Ανάπτυξης ((ΕΕ αριθ. L 193 της 31.07.1993. )), η Επιτροπή παρέλαβε περίπου 900 υποψηφιότητες, εκ των οποίων οι 840 είναι επιλέξιμες. Η κατανομή τους ανά τομέα και ανά κράτος μέλος φαίνεται στον πίνακα που ακολουθεί:

>TABLE>

(*) ΠΣΚ σημαίνει:»Περιφερειακή Στρατηγική Καινοτομίας». ΠΜΤ σημαίνει:»Περιφερειακή Μεταφορά Τεχνολογίας» (διεθνικές πρότυπες πειραματικές εφαρμογές). ΚΠ 1 σημαίνει: «Κοινωνία Πληροφοριών - πεδίο 1» (στρατηγικές). ΚΠ 2 σημαίνει: «Κοινωνία Πληροφοριών - πεδίο 2» (διεθνικές πρότυπες πειραματικές εφαρμογές). ΠΝΘΑ σημαίνει:»Πηγές Νέων Θέσεων Απασχόλησης». Η καινοτόμος ενέργεια «Πολιτισμός» περιλαμβάνει όλα τα δίκτυα διαπεριφερειακής συνεργασίας οικονομικής ανάπτυξης με πολιτιστικούς προσανατολισμούς. (**) έργα με συνεργασία της Φινλανδίας και της Σουηδίας

Το Δεκέμβριο του 1995 καταβλήθηκε σημαντική προσπάθεια προώθησης της εκδήλωσης Directoria προς την κατεύθυνση των τριών νέων κρατών μελών. Η εν λόγω εκδήλωση επέτρεψε σε 72 οργανισμούς τοπικής αυτοδιοίκησης και φορείς από τις παραπάνω περιοχές να ενημερωθούν σχετικά με τα προγράμματα του άρθρου 10 και να αναζητήσουν πιθανούς συνεταίρους. Αξίζει επίσης να σημειωθεί ότι η επεξεργασία των φακέλων υποψηφιότητας και των καταλόγων ελέγχου τους πραγματοποιήθηκε και στις έντεκα κοινοτικές γλώσσες.
ΓΡΑΠΤΗ ΕΡΩΤΗΣΗ E-1657/96 υποβολή: Γιάννος Κρανιδιώτης (PSE) προς το (24 Iουνίου 1996)

Θέμα: Η εν ψυχρώ δολοφονία Ελληνοκύπριου εθνοφρουρού από τα τουρκικά στρατεύματα κατοχής

Στις 3 Ιουνίου 1996 το πρωΐ, τούρκοι στρατιώτες πυροβόλησαν και εν ψυχρώ δολοφόνησαν τον δεκαεννιάχρονο ελληνοκύπριο εθνοφρουρό Στέλιο Παναγή Καλλή. Η δολοφονία αυτή έγινε μέσα στην νεκρή ζώνη, που βρίσκεται υπό τον έλεγχο της Ειρηνευτικής Δύναμης των Ηνωμένων Εθνών στην Κύπρο, στην οποία ο εν λόγω εθνοφρουρός βρίσκονταν άοπλος. Σημειώνεται ότι η δολοφονία του Στέλιου Παναγή Καλλή είναι η έβδομη του είδους αυτού. Το επεισόδιο αυτό αποδεικνύει για ακόμη μία φορά την επιθετική μορφή του τουρκικού στρατού κατοχής και τον κίνδυνο που παρουσιάζει για τον λαό της Κύπρου.

Ερωτάται το Συμβούλιο να μας πληροφορήσει κατά πόσο προτίθεται να εγείρει το θέμα προς την τουρκική πλευρά, στο πλαίσιο του προσεχούς Συμβουλίου Σύνδεσης ΕΕ-Τουρκίας, και κατά πόσο θα υποστηρίξει ενεργά την πρόταση για αποστρατικοποίηση της Κύπρου που θα συνεισφέρει τόσο στις προσπάθειες επίλυσης του Κυπριακού, όσο και στην αποφυγή παρομοίων επεισοδίων στο μέλλον.

Κοινή απάντηση στις γραπτές ερωτήσεις Ε-1657/96 και Ε-1712/96 (19 Νοεμβρίου 1996)

1. Το Συμβούλιο εκφράζει τη λύπη του για το θανάσιμο τραυματισμό, μέσα στη νεκρή ζώνη, του κ. Στέλιου Παναγή Καλλή, μέλους της ελληνοκυπριακής εθνοφρουράς, καθώς και για τη δυσανάλογη χρήση βίας των δυνάμεων ασφαλείας στη Βόρειο Κύπρο εις απάντηση της άνευ αδείας εισόδου στη νεκρή ζώνη.

2. Το Συμβούλιο αποδίδει εξαιρετική σημασία στο σεβασμό της ανθρώπινησς ζωής και δεν διαστάζει να καταδικάσει τις βιαιοπραγίες οιουδήποτε.

3. Τα πρόσφατα γεγονότα κατέδειξαν, για μια ακόμη φορά, την ανάγκη προώθησης σφαιρικής πολιτικής λύσης στην Κύπρο, υπό την αιγίδα των Ηνωμένων Εθνών. Η Ευρωπαϊκή Ένωση επιβεβαιώνει και πάλι την ανεπιφύλακτη υποστήριξη, από πλευράς της, των προσπαθειών του Γενικού Γραμματέα και του αρμόδιου ειδικού απεσταλμένου.
ΓΡΑΠΤΗ ΕΡΩΤΗΣΗ E-2249/96 υποβολή: Umberto Bossi (ELDR) προς την Επιτροπή (9 Αυγούστου 1996)

Θέμα: Διαφορετικοί χρόνοι δημοσίευσης των ενημερωτικών φακέλων και των έντυπων για την υποβολή υποψηφιότητας στα κοινοτικά προγράμματα στις διάφορες εθνικές γλώσσες

Αναφορικά με την ελάχιστα διεξοδική απάντηση που δόθηκε στη γραπτή μου ερώτηση αριθ. Ε-1257/96 ((ΕΕ C 305, 15.10.1996, 69. )), θα ήθελα να ρωτήσω ακόμα:

Η Επιτροπή δημοσιεύει στην Επίσημη Εφημερίδα, ταυτόχρονα σε όλες τις επίσημες γλώσσες της ΕΕ, προκηρύξεις διαγωνισμών, προσκλήσεις για την υποβολή αιτήσεων ή προσφορών κ.λ.π. στα κοινοτικά προγράμματα. Όσες δημόσιες ή ιδιωτικές επιχειρήσεις ενδιαφέρονται, αφού δουν συγκεκριμένους ενημερωτικούς φακέλους που έχουν διανείμει οι διάφορες γενικές διευθύνσεις, μπορούν να υποβάλουν την υποψηφιότητά τους χρησιμοποιώντας συγκεκριμένα έντυπα που και αυτά διανέμονται από τις γενικές διευθύνσεις.

Όλο αυτό το υλικό σπανίως διατίθεται σε όλες τις εθνικές γλώσσες, συνήθως δε μόνο στα αγγλικά, γαλλικά και γερμανικά. Καμιά φορά, και σε απόσταση εβδομάδων, το υλικό διατίθεται και σε άλλες κοινοτικές γλώσσες.

Θα μπορούσε η Επιτροπή να αιτιολογήσει την επιλογή των προαναφερθεισών γλωσσών;

Δεν θεωρεί η Επιτροπή ότι το εν λόγω κριτήριο τιμωρεί στην ουσία ιδιωτικές και κρατικές επιχειρήσεις των κρατών μελών των οποίων οι επίσημες γλώσσες δεν είναι η προαναφερθείσες;

Δεν θεωρεί επίσης η Επιτροπή την επιλογή αυτή ως σιωπηρή επιβεβαίωση του αθέμιτου ανταγωνισμού εντός της Ένωσης;

Καθώς είναι ορισμένη για όλους (όπως εμφαίνεται στην Επίσημη Εφημερίδα) η προθεσμία για την υποβολή αιτήσεων και υποψηφιοτήτων, αλλά με διαφορές στην πράξη μεταξύ των κρατών μελών βάσει της γλωσσικής επιλογής, πώς προτίθεται η Επιτροπή να επανορθώσει τη διαφορά στο χρόνο που έχουν στη διάθεσή τους όσοι ενδιαφέρονται να υποβάλουν την υποψηφιότητά τους για τα κοινοτικά προγράμματα; Εάν, όπως εξηγείται μερικές φορές, οι καθυστερήσεις στη δημοσίευση του υλικού σε όλες τις γλώσσες πρέπει να αποδοθούν στα «συνήθη» προβλήματα μετάφρασης, δε νομίζει η Επιτροπή ότι αυτά τα τεχνικά προβλήματα εξευτελίζουν στην ουσία τις αρχές της διαφάνειας και της ισότητας, αρχές που αποτελούν το ιδεολογικό υπόβαθρο της Ευρωπαϊκής Ένωσης;

Απάντηση του κ. Santer εξ ονόματος της Επιτροπής (23 Οκτωβρίου 1996)

Ενώ σε ορισμένες περιπτώσεις τα έγγραφα είναι δυνατόν να διατίθενται πρώτα στις γλώσσες που χρησιμοποιούνται στην Επιτροπή για την προπαρασκευή ή τη σύνταξη σχεδίου, η Επιτροπή σκοπεύει να αποφύγει τα προβλήματα στα οποία αναφέρεται το αξιότιμο μέλος του Κοινοβουλίου καταβάλλοντας κάθε δυνατή προσπάθεια ώστε τα δημοσιευόμενα έγγραφα που σχετίζονται άμεσα με διαγωνισμούς, προσκλήσεις υποβολής προτάσεων και εκδηλώσεις ενδιαφέροντος να δημοσιεύονται ταυτόχρονα σε όλες τις κοινοτικές γλώσσες.
ΓΡΑΠΤΗ ΕΡΩΤΗΣΗ E-2116/96 υποβολή: Josι Valverde Lσpez (PPE) προς την Επιτροπή (26 Iουλίου 1996)

Θέμα: Ζωικά άλευρα προοριζόμενα για ζωοτροφές

Σύμφωνα με διάφορες πληροφορίες η Γαλλία πρόκειται να λάβει συντόμως μέτρα με τα οποία θα απαγορεύεται στους βιομηχάνους ζωικών αλεύρων να χρησιμοποιούν ζωικά παραπροϊόντα άλλα από εκείνα που προέρχονται από σφάγεια μηρυκαστικών που έχουν χαρακτηριστεί ως κατάλληλα για ανθρώπινη κατανάλωση. Τα μέτρα αυτά δεν θα προβλέπουν περιορισμούς σε ό,τι αφορά τα ζωικά άλευρα που χρησιμοποιούνται για την εκτροφή πτηνών, χοίρων και ιχθύων.

Ποιά είναι η θέση της Επιτροπής επί του προκειμένου;

Aπάντηση του κ. Fischler εξ ονόματος της Επιτροπής (23 Σεπτεμβρίου 1996)

Η Επιτροπή ζήτησε από την επιστημονική κτηνιατρική επιτροπή και την πρόσφατα συσταθείσα διεπιστημονική επιτροπή να υποβάλουν συστάσεις για τη λήψη μέτρων στο σύνολο του κοινοτικού εδάφους σχετικά με τη χρήση ζωικών παραπροϊόντων στα τρόφιμα και τις ζωοτροφές.

Η Επιτροπή βασίζει πάντοτε τις προτάσεις της στις πλέον εμπεριστατωμένες επιστημονικές συμβουλές και κατά συνέπεια προτιμά να μην λάβει θέση επί των εν λόγω γαλλικών μέτρων έως ότου οι προαναφερθείσες επιτροπές ολοκληρώσουν τις συζητήσεις τους.
ΓΡΑΠΤΗ ΕΡΩΤΗΣΗ E-2005/96 υποβολή: Irene Crepaz (PSE) προς την Επιτροπή (17 Iουλίου 1996)

Θέμα: Προσλήψεις στα θεσμικά όργανα της ΕΕ

1. Για ποιους λόγους διατηρούνται περαιτέρω στις διαδικασίες πρόσληψης των ευρωπαϊκών θεσμικών οργάνων οι περιορισμοί ως προς το ανώτατο όριο ηλικίας; Συμβιβάζεται αυτό με την αρχή της μη διάκρισης; Εξετάζει η Επιτροπή τη δυνατότητα κατάργησης αυτών των περιορισμών ως προς την ηλικία;

2. Σε μερικά κράτη μέλη υφίστανται δεσμεύσεις για την πρόσληψη ατόμων με ειδικές ανάγκες (παράδειγμα η Αυστρία και ο σχετικός νόμος)- υπάρχει κάτι παρόμοιο για τα θεσμικά όργανα της ΕΕ; Εάν όχι, για ποιους λόγους;

Απάντηση του κ. Liikanen εξ ονόματος της Επιτροπής (27 Σεπτεμβρίου 1996)

1. Σύμφωνα με το παράρτημα ΙΙΙ του κανονισμού υπηρεσιακής καταστάσεως, το όριο ηλικίας για τη συμμετοχή στους διαγωνισμούς πρόσληψης διατηρείται. Η εμπειρία δείχνει ότι τα εν λόγω όρια ηλικίας εξασφαλίζουν μια καλύτερη ισορροπία στη συμμετοχή στους διαγωνισμούς, όχι μόνο στο γεωγραφικό πεδίο αλλά και όσον αφορά τη σχέση μεταξύ ανδρών και γυναικών.

Εξάλλου, σχετικά με τα άτομα με ειδικές ανάγκες, η Επιτροπή υπενθυμίζει ότι οι προκηρύξεις διαγωνισμών επιτρέπουν 3ετή παράταση του ορίου ηλικίας για τους υποψηφίους που πάσχουν από σωματική μειονεξία, πιστοποιημένη από τον αρμόδιο οργανισμό που αναγνωρίζει την ιδιότητα ατόμου με ειδικές ανάγκες.

Επί πλέον, η Επιτροπή παραπέμπει το αξιότιμο μέλος του Κοινοβουλίου στην απάντηση που έχει δώσει στις γραπτές ερωτήσεις 355/96 ((ΕΕ αριθ. C 137 της 8.5.1996. )) και 1167/96 ((ΕΕ αριθ. C 280, 25.9.1996. )).

2. Για να διορισθεί στην Επιτροπή, όπως και στα λοιπά ευρωπαϊκά όργανα, κάθε υποψήφιος πρέπει να έχει επιτύχει σε εξετάσεις διαγωνισμού πρόσληψης και να έχει εγγραφεί σε κατάλογο επιτυχόντων.

Όπως απαιτείται από τον κανονισμό υπηρεσιακής καταστάσεως, από τους κανονισμούς και τις ρυθμίσεις που εφαρμόζονται στους υπαλλήλους και στο λοιπό προσωπικό των Κοινοτήτων, η Επιτροπή, όπως και τα λοιπά ευρωπαϊκά όργανα, ακολουθεί μια πολιτική προσλήψεων που βασίζεται στην αρχή της ισότητας των ευκαιριών, χωρίς διακρίσεις λόγω φυλής, θρησκείας ή φύλου. Κατά συνέπεια, ο κανονισμός υπηρεσιακής καταστάσεως δεν προβλέπει την εφαρμογή ποσοστώσεων.

Εξάλλου, η Επιτροπή καταβάλλει κάθε δυνατή προσπάθεια για να διευκολύνει τη συμμετοχή ατόμων με ειδικές ανάγκες στους διαγωνισμούς της. Στόχος είναι να εξασφαλίζεται ότι τα άτομα με ειδικές ανάγκες μπορούν να λαμβάνουν μέρος στους διαγωνισμούς με όρους ίδιους με εκείνους που ισχύουν για τους λοιπούς υποψηφίους.

Η Επιτροπή παραπέμπει το αξιότιμο μέλος του Κοινοβουλίου στην απάντηση που έδωσε στις γραπτές ερωτήσεις 1847/95 ((ΕΕ αριθ. C 91 της 27.3.1996. )) και 724/96 ((ΕΕ αριθ. C 297, 8.10.1996. )) υπενθυμίζοντας, ιδίως, ότι ένα σχέδιο κώδικα καλής συμπεριφοράς αποτελεί σήμερα το αντικείμενο ανάλυσης από διάφορες υπηρεσίες της Επιτροπής και ότι έχει ήδη υποβληθεί, υπό τη μορφή σχεδίου, στους αντιπροσώπους του προσωπικού. Όταν οι εσωτερικές αυτές διαδικασίες ολοκληρωθούν, το προαναφερόμενο σχέδιο κώδικα καλής συμπεριφοράς θα υποβληθεί στα λοιπά κοινοτικά όργανα με στόχο την έγκριση κοινού οριστικού κειμένου.